C.C. Martindale

**Cyril Charlie Martindale**, kjent som **C.C. Martindale** (1879–1963), var en britisk katolsk prest tilhørende jesuittordenen, akademiker og forfatter. Sammen med Martin D'Arcy var han en av Englands fremste katolikker i første halvdel av 1900-tallet, og korresponderte med personer som Graham Greene, Evelyn Waugh og Ronald Knox. 
## Lib og virke
### Bakgrunn og utdanning
Cyril Martindale ble født den 25. mai 1879 i Bayswater i London, til Arthur Martindale og Marion McKenzie. Som gutt på Harrow School konverterte han til katolisismen fra Church of England.

Han gikk inn i jesuittordenen den  7. september 1897, og startet sitt novisiat ved *Manresa House* i Roehampton før han flyttet til Aix-en-Provence i Frankrike på grunn av dårlig helse (et tilbakevendende problem gjennom hele hans karriere). Etter novisiatet begynte han filosofistudier ved *St Mary's Hal*l i Stonyhurst, og gikk senere videre til *Pope's Hall* (senere Campion Hall) i Oxford, hvor han vant flere akademiske priser, blant dem Gaisford-prisen for en oversettelse av Virgils *Georgics*, iv, 450-547 (gresk vers) i 1904 og samme år *Chancellor's Prize*for «Sertorius» i 1904 (latinsk vers). Han fikk en førstegrad i *Literae Humaniores* (den gang kalt «Literis Humanioribus») i 1905.

### Prest
Etter å ha undervist i tre år i regentskapet ved Stonyhurst og Roehampton, tok Martindale sine teologiske studier ved *St. Beuno's*, men ble på slutten av sitt andre år flyttet til *Ore Place* i Hastings (hjemmet for de landsforviste franske jesuittene), og ble presteviet der i 1911.

Etter ordinasjonen returnerte Martindale til Oxford University for en stilling ved underfakultetet *Literae Humaniores*. Ifølge Evelyn Waugh «blendet og stimulerte han de mest forskjellige studentene med sin rastløse iver, skarpe ordvalg og sin modernitet ... [han] var full av akademiske distinksjoner, men han holdt seg unna *High Tables*.» Han var også kjent for sine bidrag som en forkjemper for troen i debatter i Oxford Union.

I 1926 ble han utnevnt av jesuittprovinsialen til å organisere den engelske provinsens feiringer for tohundreårsjubileet for helgenene Aloysius' og Stanislaus' kanonisering. I 1927 forlot han Oxford for å ta en stilling ved *Farm Street Church* i London, men fortsatte en travel karriere med reising og skriving. I 1928 reiste han til Australia og New Zealand for å delta i den internasjonale eukaristiske kongress i Sydney, hvor han var involvert i en bilulykke og deretter led av vedvarende hodepine resten av livet. 

I mellomkrigstiden og etterpå var han medlem av komiteen som fulgte med på Ronald Knox' oversettelsesarbeide av Bibelen fra den latinske Vulgata. I 1934 ble et av hans verker utgitt i dansk oversettelse - «Antikrist»:

Pater Martindale var i Danmark da andre verdenskrig rammet landet, og ble holdt som tyskernes fange i København til slutten, hvor han «hadde gleden av å motta et visst antall mennesker inn i kirken».

I årene etter andre verdenskrig besøkte Martindale Portugal to ganger, hvor han utførte omfattende forskning på Fátima-mirakelet og publiserte Fatima-budskapet i 1950.

Han døde i London den 18. mars 1963.

En samling av pater Martindales papirer er tilgjengelig på nett via nettstedet *Catholic Heritage.*

## Litteratur
* Philip Caraman: *C. C. Martindale. A Biography*, 1967 
## Referanser


## Eksterne lenker
*Cyril Charlie Martindale i National Portrait Gallery.